戲鄭曾二老
作者：王洋
朝代：宋

paragraphs: 兩編千片白雪繭，六百二斗青銅錢。
不辭破費十日産，要向几上追前賢。
前賢已死不可慕，世上流傳只佳句。
不尋斷簡賞心符，定自前賢無覓處。
鄭翁知我用意誠，云有甲乙分餘明。
盧仝書到孟郊富，李老被酒張翁醒。
當時儲館典讎校，今日取送傳芳馨。
分多析少每如此，翁甑百金杯千羹。
北鄰老子苦好客，懸簞過午須賓食。
昨朝喚客啖鵝炙，十字浮光湯餅滑。
須臾碾畔百塵飛，語是奴童破珪璧。
此翁香串數百枚，一一啖客當千回。
啜香飽炙勘詩譜，但度流年無所苦。